TÜ Pärnu kolledžis rändnäitus “Eesti raha margast euroni”
Tartu Ülikooli Pärnu kolledži fuajees on eksponeeritud rändnäitus „Eesti raha margast euroni” ja „Eurosüsteem“ kuni 19.06.2014.
Näitus avatakse loenguga 30. aprillil kell 13.30 auditooriumis 208.
Eesti Panga ökonomist Kädli Moor esineb teemal „Keskpankade koostöö Euroopas“.
Rändnäitusel “Eesti raha margast euroni” käsitletakse nelja Eesti vääringut – marka, mis tähistas eestlaste iseolemise algust 1918. aastast; krooni, mis hakkas kehtima 1.jaanuarist 1928 ja oli igapäevases ringluses kuni 25.märtsini 1941; krooni taassündi 1992. aastal ja käibimist kuni 1.jaanuarini 2011, mil Eesti võtab kasutusele euro. Kroon käibis koos euroga veel kaks nädalat.
Rändnäitus „Eurosüsteem“ annab ülevaate eurosüsteemis tegutsevate keskpankade tegevusest ja tutvustab 2002.aasta 1.jaanuarist käibele tulnud ühisraha eurot.
Toodud on seitsme eri nimiväärtusega pangatähtede kujundus ja turvaelemendid ning kaheksa eri nimiväärtusega müntide ühise külje erinevad kujundused ja mündi osad.
Rändnäitus „Eesti raha margast euroni” on valminud Eesti Panga muuseumi koostöös doktor Ivar Leimuse (Eesti Ajaloomuuseumi teadusdirektor) ja kunstnik hr Tiit Jürnaga.
Näitus algab 1918.a väljakuulutatud kavandikonkursile laekunud kunstnik Kristjan Raua kavanditega ja lõppeb 2004.a Eesti euromündi rahvusliku külje võidutöö kavandiga, mille autor on ka tuntud markide kujundaja Lembit Lõhmus.
Vahepealt jäävad välja aga aastad 1940-1990.
Kui Eesti Vabariik 1918. aasta veebruaris välja kuulutati, puudus Eesti Vabariigil oma raha, polnud ka Eesti Panka. Käis veel Esimene maailmasõda, riik oli üsna vaene. Novembris 1918 loo¬dud Eesti marga kõrval olid käibel mitmesuguste võõrriikide rahatähed: tsaari- ja duumarublad, kerenskid idamargad ja –rublad ning Soome margad, saab näha muuseumi püsiekspositsioonis.
Esimeseks riigivääringuks oli Eesti mark, mis kehtestati Ajutise Valitsuse 30.novembril 1918.a vastu võetud otsusega. Marga valik Eesti raha nominaaliks ei olnud juhuslik, kuna Eesti rahandus põhines tollal Saksa okupatsioonivõimude seadusandlusel. Eesti marga kursiks sai 1 idamark e 1 Saksa mark e 50 idakopikat.